CELEX: 
Language: sk
Date: 2020-08-25 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2019/2035, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia suchozemské zvieratá, a liahní a vysledovateľnosti určitých držaných suchozemských zvierat a násadových vajec

EURÓPSKA
                            KOMISIA

                                                     V Bruseli 25. 8. 2020
                                                     C(2020) 5730 final

                   DELEGOVANÉ NARIADENIE KOMISIE (EÚ) …/…

                                        z 25. 8. 2020,

     ktorým sa mení delegované nariadenie (EÚ) 2019/2035, ktorým sa dopĺňa nariadenie
       Európskeho parlamentu a Rady (EÚ) 2016/429, pokiaľ ide o pravidlá týkajúce sa
      zariadení, ktoré držia suchozemské zvieratá, a liahní a vysledovateľnosti určitých
                    držaných suchozemských zvierat a násadových vajec

                                 (Text s významom pre EHP)

SK                                                                                         SK
 ---pagebreak---                                            DÔVODOVÁ SPRÁVA

     1.      KONTEXT DELEGOVANÉHO AKTU
     V nariadení Európskeho parlamentu a Rady (EÚ) 2016/429 z 9. marca 2016 o prenosných
     chorobách zvierat a zmene a zrušení určitých aktov v oblasti zdravia zvierat („právna úprava
     v oblasti zdravia zvierat“)1 sa stanovujú pravidlá týkajúce sa prevencie a kontroly chorôb,
     ktoré sú prenosné na zvieratá alebo ľudí, okrem iného vrátane pravidiel týkajúcich sa
     zariadení držiacich suchozemské zvieratá a liahní, ako aj pravidlá týkajúce sa
     vysledovateľnosti určitých držaných suchozemských zvierat a násadových vajec v rámci
     Únie. Nariadením sa Komisia zároveň splnomocňuje prijímať prostredníctvom delegovaných
     aktov pravidlá na doplnenie určitých nepodstatných prvkov uvedeného nariadenia.
     Komisia stanovila takéto pravidlá v delegovanom nariadení Komisie (EÚ) 2019/2035 z 28.
     júna 2019, ktorým sa dopĺňa nariadenie Európskeho parlamentu a Rady (EÚ) 2016/429,
     pokiaľ ide o pravidlá týkajúce sa zariadení, ktoré držia suchozemské zvieratá, a liahní a
     vysledovateľnosti určitých držaných suchozemských zvierat a násadových vajec 2. Časť III
     delegovaného nariadenia (EÚ) 2019/2035 zahŕňa pravidlá týkajúce sa vysledovateľnosti
     držaných suchozemských zvierat, a konkrétnejšie sa v časti III hlave II stanovujú pravidlá
     týkajúce sa vysledovateľnosti držaných oviec a kôz vrátane prostriedkov a metód identifikácie
     týchto zvierat, ako aj výnimky z určitých požiadaviek stanovených v uvedených
     ustanoveniach.
     V článku 45 delegovaného nariadenia (EÚ) 2019/2035 sa stanovujú povinnosti
     prevádzkovateľov, ktorí držia ovce a kozy, pokiaľ ide o prostriedky a metódy identifikácie
     uvedených zvierat, ich aplikáciu a použitie. Jednou z výnimiek z článku 45 uvedeného
     delegovaného aktu, ktorá je stanovená v jeho článku 46 ods. 4, sa povoľuje
     prevádzkovateľom, ktorí držia ovce a kozy vo veku nižšom ako 12 mesiacov, aby svoje
     zvieratá identifikovali prostredníctvom jedinečného elektronického ušného štítku s viditeľným
     zobrazením jedinečného registračného čísla zariadenia narodenia zvierat a individuálneho
     identifikačného kódu zvieraťa, ak sú takéto zvieratá určené na prepravu na bitúnok po
     zhromaždení alebo po výkrme v inom zariadení v tom istom členskom štáte.
     Túto výnimku členské štáty a zainteresované strany dobre prijali počas vypracúvania
     delegovaného aktu a v kontexte obdobia na spätnú väzbu v súvislosti s návrhom
     delegovaného aktu. Komisia však následne dostala od niektorých zainteresovaných strán a
     členských štátov rôzne pripomienky týkajúce sa uvedenej výnimky, ktorá bola vnímaná ako
     príliš ťažkopádna pre chovateľov oviec a kôz, a to najmä vzhľadom na nízku trhovú cenu,
     ktorú získavajú za svoje zvieratá zasielané na zabitie. Ako vhodnejšia a lacnejšia alternatíva
     elektronického štítku sa navrhlo používanie bežného ušného štítku.
     Vzhľadom na uvedené pripomienky Komisia dospela k záveru, že bežný ušný štítok alebo
     bežná páska na nohe, ktorá sa považuje za rovnocennú alternatívnu bežného ušného štítku v
     článku 45 ods. 1 delegovaného nariadenia (EÚ) 2019/2035, v prípade zvierat určených na
     premiestnenie priamo na bitúnok pred dosiahnutím veku 12 mesiacov, by mohli zabezpečiť
     dostatočnú úroveň vysledovateľnosti v prípade, keď sa mladé ovce a kozy po výkrme
     premiestňujú na bitúnok v rámci toho istého členského štátu. Týmto delegovaným aktom sa
     preto menia pravidlá stanovené v nariadení (EÚ) 2019/2035, a to umožnením dodatočnej
     výnimky na identifikáciu mladých oviec a kôz, ktoré sa po výkrme premiestňujú na účely
     zabitia v rámci toho istého členského štátu. Cieľom tejto dodatočnej výnimky je zabezpečiť

     1
            Ú. v. EÚ L 84, 31.3.2016, s. 1.
     2
            Ú. v. EÚ L 314, 5.12.2019, s. 115.

SK                                                 1                                                  SK
 ---pagebreak---      bezproblémové fungovanie systému identifikácie a registrácie týchto zvierat v Únii tým, že sa
     zabráni neprimeranému zaťaženiu a nákladom pre prevádzkovateľov, ale zároveň sa
     zabezpečí vysledovateľnosť uvedených zvierat.
     Zmenami zavedenými týmto delegovaným aktom sa navyše vyžaduje, aby členské štáty, ktoré
     využijú určité výnimky stanovené v článku 46 delegovaného nariadenia (EÚ) 2019/2035, a to
     vrátane dodatočnej výnimky vloženej prostredníctvom návrhu tohto delegovaného aktu,
     zaviedli postupy na ich uplatňovanie na svojom území. Cieľom tejto zmeny je zabrániť
     akémukoľvek riziku pre zdravie zvierat alebo narušeniu vysledovateľnosti držaných oviec a
     kôz, ktoré by mohli vyplynúť z uplatňovania uvedených výnimiek, ako aj predísť
     akýmkoľvek možným prevádzkovým ťažkostiam spojeným s ich spravovaním.

     2.      KONZULTÁCIE PRED PRIJATÍM AKTU
     Komisia absolvovala písomnú konzultáciu so skupinou odborníkov v oblasti zdravia zvierat
     (E00930). Návrh delegovaného nariadenia bol sprístupnený aj Európskemu parlamentu a
     Rade. Z Európskeho parlamentu ani z Rady neboli doručené žiadne pripomienky. V rámci
     Poradného výboru pre zdravie zvierat sa uskutočnili zasadnutia s rôznymi zainteresovanými
     stranami, na ktorých sa objasnil a prediskutoval účel a obsah navrhovaného delegovaného
     aktu.
     Okrem toho sa v súvislosti s mechanizmom spätnej väzby v rámci lepšej právnej regulácie
     zozbierali v období od 19. mája 2020 do 16. júna 2020 pripomienky zainteresovaných strán k
     návrhu delegovaného nariadenia. Celkovo boli prijaté 3 spätné väzby vrátane stanovísk týchto
     zainteresovaných strán: Confédération paysanne (FR), OVINFOS (FR), Federation nationale
     des eleveurs de chevres (FNEC)(FR).
     Okrem toho orgány verejnej moci (BG, IE a NL) predložili Komisii elektronickou poštou 3
     stanoviská.
     Boli predložené tieto hlavné požiadavky a názory:
     –       odvetvie kôz uvítalo ustanovenia tohto delegovaného nariadenia, ktorými sa
             podporujú existujúce možnosti výnimiek v členských štátoch,
     –       žiadosti o zavedenie ustanovenia pre členské štáty na účely umožnenia výnimky na
             vnútroštátnych územiach.
     3.     PRÁVNE PRVKY DELEGOVANÉHO AKTU
     Delegované nariadenie sa má prijať v rámci nariadenia Európskeho parlamentu a Rady (EÚ)
     2016/429, a najmä podľa jeho článku 118 ods. 1 a 2.

SK                                                2                                                  SK
 ---pagebreak---                           DELEGOVANÉ NARIADENIE KOMISIE (EÚ) …/…

                                                   z 25. 8. 2020,

         ktorým sa mení delegované nariadenie (EÚ) 2019/2035, ktorým sa dopĺňa nariadenie
           Európskeho parlamentu a Rady (EÚ) 2016/429, pokiaľ ide o pravidlá týkajúce sa
          zariadení, ktoré držia suchozemské zvieratá, a liahní a vysledovateľnosti určitých
                        držaných suchozemských zvierat a násadových vajec

                                           (Text s významom pre EHP)

     EURÓPSKA KOMISIA,
     so zreteľom na Zmluvu o fungovaní Európskej únie,
     so zreteľom na nariadenie Európskeho parlamentu a Rady (EÚ) 2016/429 z 9. marca 2016 o
     prenosných chorobách zvierat a zmene a zrušení určitých aktov v oblasti zdravia zvierat
     („právna úprava v oblasti zdravia zvierat“)3, a najmä na jeho článok 118 ods. 1 a 2,
     keďže:
     (1)      V nariadení (EÚ) 2016/429 sa stanovujú pravidlá prevencie a kontroly chorôb, ktoré
              sa môžu prenášať na zvieratá alebo na ľudí, okrem iného vrátane pravidiel týkajúcich
              sa zariadení, v ktorých sa držia suchozemské zvieratá, a liahní a vysledovateľnosti
              určitých držaných suchozemských zvierat a násadových vajec v rámci Únie.
              Nariadením sa Komisia zároveň splnomocňuje prijímať prostredníctvom
              delegovaných aktov pravidlá na doplnenie určitých nepodstatných prvkov uvedeného
              nariadenia.
     (2)      V delegovanom nariadení Komisie (EÚ) 2019/20354 sa stanovujú doplňujúce pravidlá
              týkajúce sa registrovaných a schválených zariadení pre držané suchozemské zvieratá a
              násadové vajcia a doplňujúce pravidlá týkajúce sa vysledovateľnosti určitých držaných
              suchozemských zvierat a násadových vajec. Konkrétne v časti III hlave II uvedeného
              delegovaného nariadenia sa stanovujú pravidlá týkajúce sa vysledovateľnosti držaných
              oviec a kôz vrátane povinností pre prevádzkovateľov, pokiaľ ide o prostriedky a
              metódy identifikácie uvedených zvierat.
     (3)      V článku 46 delegovaného nariadenia (EÚ) 2019/2035 sa okrem toho stanovujú určité
              výnimky z požiadaviek na vysledovateľnosť v prípade držaných oviec a kôz, ktoré sú
              stanovené v článku 45 uvedeného aktu. To zahŕňa možnosť pre prevádzkovateľov,
              ktorí držia ovce a kozy vo veku nižšom ako 12 mesiacov, aby svoje zvieratá
              identifikovali prostredníctvom jedinečného elektronického ušného štítku s viditeľným
              zobrazením jedinečného registračného čísla a identifikačného kódu, ak sú uvedené
              zvieratá po zhromaždení alebo po výkrme určené na prepravu na bitúnok v tom istom
              členskom štáte. Po prijatí delegovaného nariadenia (EÚ) 2019/2035 Komisia dostala
              od určitých zainteresovaných strán a členských štátov rôzne pripomienky týkajúce sa

     3
              Ú. v. EÚ L 84, 31.3.2016, s. 1.
     4
              Delegované nariadenie Komisie (EÚ) 2019/2035 z 28. júna 2019, ktorým sa dopĺňa nariadenie
              Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia
              suchozemské zvieratá, a liahní a vysledovateľnosti určitých držaných suchozemských zvierat a
              násadových vajec (Ú. v. EÚ L 314, 5.12.2019, p.115).

SK                                                        3                                                          SK
 ---pagebreak---            možných dôsledkov uplatňovania uvedenej výnimky, ktorá sa považovala za príliš
           ťažkopádnu pre chovateľov oviec a kôz, najmä vzhľadom na nízku trhovú cenu, ktorú
           uvedení chovatelia získavajú za zvieratá zabité na ľudskú spotrebu. Vzhľadom na
           faktory uvedené v článku 118 ods. 3 nariadenia (EÚ) 2016/429 by sa bežný ušný štítok
           alebo bežná páska na nohe mohli považovať za dostatočné na zabezpečenie
           dostatočnej úrovne vysledovateľnosti v prípade, keď sa mladé držané ovce a kozy z
           rôznych zariadení pôvodu premiestňujú po výkrme na bitúnok. Dostatočnú úroveň
           vysledovateľnosti možno takisto zabezpečiť len vtedy, ak sú takéto premiestnenia
           zaznamenané v jedinej databáze, a preto sa uskutočňujú v rámci toho istého členského
           štátu, čo je aj požiadavka týkajúca sa väčšiny ostatných výnimiek stanovených v
           článku 46 delegovaného nariadenia (EÚ) 2019/2035.
     (4)   Vzhľadom na uvedené skutočnosti je vhodné zmeniť nariadenie (EÚ) 2019/2035
           doplnením dodatočnej výnimky pre mladé držané ovce a kozy, aby sa
           prevádzkovateľom neukladala neprimeraná záťaž a náklady, pričom sa zároveň
           zabezpečí vysledovateľnosť držaných oviec a kôz a bezproblémové fungovanie
           systému identifikácie a registrácie uvedených zvierat.
     (5)   V článku 108 nariadenia (EÚ) 2016/429 sa okrem toho od členských štátov vyžaduje,
           aby mali zavedený systém identifikácie a registrácie držaných suchozemských zvierat
           vrátane držaných oviec a kôz. Tento systém by mal mať zavedené postupy na jeho
           riadne fungovanie vrátane spravovania výnimiek, ktoré sa uplatňujú v členských
           štátoch. V prípade, ak sa uplatňujú určité výnimky stanovené v článku 46 nariadenia
           (EÚ) 2019/2035, by členské štáty mali mať povinnosť zaviesť postupy týkajúce sa
           uplatňovania takýchto výnimiek, aby sa predišlo akémukoľvek riziku pre zdravie
           zvierat a zabezpečila vysledovateľnosť držaných oviec a kôz.
     (6)   Keďže delegované nariadenie (EÚ) 2019/2035 sa uplatňuje od 21. apríla 2021, aj toto
           nariadenie by sa malo uplatňovať od uvedeného dátumu.
     PRIJALA TOTO NARIADENIE:

                                              Článok 1
     Delegované nariadenie (EÚ) 2019/2035 sa mení takto:
     1.      V článku 45 ods. 4 sa písmeno a) nahrádza takto:
             „a)   jeden z prostriedkov identifikácie uvedených v odseku 2 tohto článku v súlade
                   s výnimkami stanovenými v článku 46;“
     2.      V článku 46 sa dopĺňa tento odsek 5:
             „5.   Odchylne od článku 45 ods. 2 môžu prevádzkovatelia, ktorí držia ovce a kozy
                   určené na prepravu na bitúnok po výkrme v inom zariadení, identifikovať
                   každé zviera prinajmenšom bežným ušným štítkom alebo bežnou páskou na
                   nohe podľa písmen a) a b) prílohy III s viditeľným, čitateľným a
                   nezmazateľným zobrazením buď jedinečného registračného čísla zariadenia
                   narodenia zvieraťa, alebo identifikačného kódu zvieraťa, za predpokladu, že
                   uvedené zvieratá:
                   a)   nie sú určené na premiestnenie do iného členského štátu
                   a
                   b)   sú zabité pred dosiahnutím veku 12 mesiacov.“
     3.      V článku 48 ods. 4 sa dopĺňa toto písmeno c):

SK                                                  4                                              SK
 ---pagebreak---              „c)   prevádzkovateľmi, pokiaľ ide o uplatňovanie výnimiek stanovených v článku
                   46 ods. 4 a 5.“

                                            Článok 2
     Toto nariadenie nadobúda účinnosť dvadsiatym dňom po jeho uverejnení v Úradnom vestníku
     Európskej únie.
     Uplatňuje sa od 21. apríla 2021.

     Toto nariadenie je záväzné v celom rozsahu a priamo uplatniteľné vo všetkých členských
     štátoch.
     V Bruseli 25. 8. 2020

                                              Za Komisiu
                                              predsedníčka
                                              Ursula VON DER LEYEN

SK                                              5                                              SK